ভরতপুর স্তূপ
ভরতপুর স্তূপ হল ভারতের পশ্চিমবঙ্গের পূর্ব বর্ধমান জেলার বুদবুদের কাছে ভরতপুর গ্রামের প্রত্নতাত্ত্বিক স্থানে অবস্থিত একটি বিশাল স্তূপ। পশ্চিমবঙ্গে আবিষ্কৃত স্তূপগুলি ছোট আকারের হলেও এটি একটি বৃহৎ স্তূপ। ঐতিহাসিকগণ মনে করেন, এই স্তূপটি সম্ভবত কোন বৌদ্ধ বিহার সংলগ্ন ছিল। ভরতপুর স্তূপের নির্মাণ পাল যুগে করা হয়েছিল। ধ্বংসপ্রাপ্ত এই স্তূপের মধ্যে ভূমিস্পর্শ মুদ্রায় বজ্রাসনে উপবিষ্ট এগারোটি বুদ্ধমূর্তি আবিষ্কৃত হয়েছে। এই স্তূপটি ১৯৭২ খ্রিস্টাব্দ থেকে ১৯৭৫ খ্রিস্টাব্দের মধ্যে ভারতীয় পুরাতত্ত্ব সর্বেক্ষণের পূর্বাঞ্চলীয় শাখা ও বর্ধমান বিশ্ববিদ্যালয়ের দ্বারা পরিচালিত প্রাথমিক খননকার্যের সময় প্রত্নতাত্ত্বিকরা খুঁজে পান।